
 «Հայաստանի Հանրապետության և Եվրոպական Միության միջև «Customs ծրագրում, այն է՝ մաքսային ոլորտում համագործակցության վերաբերյալ Միության ծրագրում Հայաստանի Հանրապետության մասնակցության մասին և «Հայաստանի Հանրապետության և Եվրոպական Միության միջև Fiscalis ծրագրում, այն է՝ Հարկման ոլորտում համագործակցության վերաբերյալ Միության ծրագրում Հայաստանի Հանրապետության մասնակցության մասին համաձայնագրերի նախագծերը (այսուհետ՝ Նախագծեր) նախատեսում են էլ ավելի խորացնել հարկային և մաքսային ոլորտներում Հայաստանի Հանրապետության՝ Եվրոպական միության հետ համագործակցության իրավական և գործնական հիմքերը՝ նպաստելով  կողմերի միջև արդյունավետ և փոխշահավետ համագործակցության զարգացմանը։ 
Հայաստանի համար Ծրագրերին միանալը ոչ միայն խթանելու է տեխնիկական համագործակցությանն, այլև նպաստելու է ինստիտուցիոնալ զարգացմանը և հանդիսանալու է տնտեսական մրցունակության բարձրացման գործիք։
Ներկայումս Եվրոպական Միության և Հայաստանի Հանրապետության միջև հարաբերությունները գտնվում են պատմականորեն ամենաբարձր և դինամիկ զարգացող փուլում: Համագործակցության հիմնասյունը 2017 թ. ստորագրված և 2021 թ. ամբողջությամբ ուժի մեջ մտած Համապարփակ և ընդլայնված գործընկերության համաձայնագիրն է (CEPA), որը նախանշում է քաղաքական, տնտեսական և ինստիտուցիոնալ մերձեցման ճանապարհային քարտեզը:
Վերջին շրջանում ԵՄ-Հայաստան օրակարգն ընդլայնվել է՝ ներառելով անվտանգային բաղադրիչներ (ԵՄ քաղաքացիական դիտորդական առաքելություն, Եվրոպական խաղաղության գործիքի շրջանակներում աջակցություն), մեկնարկել է վիզաների ազատականացման շուրջ երկխոսությունը և ակտիվորեն քննարկվում են տնտեսական ինտեգրման նոր, ավելի խորը ձևաչափեր:
Մաքսային և հարկային քաղաքականության ու վարչարարության ոլորտներում համագործակցության լավարկումն ու կայունացումը զուտ տեխնիկական գործընթաց չէ, այն պետականության ինստիտուցիոնալ դիմակայունության բարձրացման վճռորոշ գործոն է։ Դրա նպատակահարմարությունը հիմնավորվում է հետևյալ տեսանկյուններից։
Հարկային և մաքսային համակարգերի համապատասխանեցումը եվրոպական չափանիշներին ամրապնդում է Հայաստանի տնտեսական ինքնիշխանությունը և բարձրացնում պետության վստահելիությունը միջազգային հանրության ու գործընկերների աչքերում: Սա ազդակ է առ այն, որ Հայաստանը որդեգրել է թափանցիկ, արևմտյան ստանդարտներին համահունչ տնտեսական քաղաքականություն:
Այս համագործակցությունը նպաստում է ինստիտուցիոնալ զարգացմանը՝ հնարավորություն տալով տեղայնացնել ԵՄ իրավական ակտերը (acquis communautaire): Սա ենթադրում է օրենսդրական բացերի վերացում, կանոնակարգերի հստակեցում և պետական ապարատի գործունեության իրավական հենքի արդիականացում: Ծրագրային համագործացկությունը նպաստելու է ՀՀ մաքսային օրենսդրության ԵՄ մաքսային օրենսդրությանը և ՀՄԿ չափորոշիչներին աստիճանական մոտարկմանը՝ անցում կատարելով օրենքների տեքստային համապատասխանեցումից դեպի կիրառական ընթացակարգերի ստանդարտացում, որպեսզի ԵՄ ներդրողը Հայաստանում առնչվի իրեն ծանոթ մաքսային վարչարարությանը։
ԵՄ ծրագրերին ինտեգրումը ենթադրում է նաև կառավարման և վարչարարության նորարարական մեթոդների, ռիսկերի կառավարման ժամանակակից գործիքների և համակարգային թվայնացման ներդրում: Դա ուղղակիորեն բարձրացնում է հարկային և մաքսային մարմինների արդյունավետությունը՝ խթանելով գործունեության թափանցիկությունը, կանխատեսելիությունը և նվազեցնելով կոռուպցիոն ռիսկերը և մարդկային գործոնը:
Թափանցիկ և կանխատեսելի վարչարարությունը խթանում է օրինական տնտեսական գործունեությունը: Միջազգային առևտրի պարզեցումը նվազեցնում է բիզնեսի ծախսերը, խթանում է օտարերկրյա ներդրումների հոսքը և տնտեսական մրցունակության աճը, ինչն էլ անմիջականորեն անդրադառնում է բնակչության կենսամակարդակի բարձրացման վրա:
Հայաստանը գտնվում է աշխարհաքաղաքական, տնտեսական տարբեր միությունների ու մշակութային համակարգերի բարդ խաչմերուկում: Այս դիրքը եզակի հնարավորություն է ընձեռում հանդես գալ որպես կապող օղակ և կամուրջ Հյուսիսի ու Հարավի, Արևելքի և Արևմուտքի միջև: Սակայն լիարժեք «կամուրջ» լինելու համար ֆիզիկական աշխարհագրությունը բավարար չէ, անհրաժեշտ է ինստիտուցիոնալ և նորմատիվային համատեղելիություն միջազգային առաջատար համակարգերի հետ:
Տարածաշրջանային արագընթաց զարգացումներից հետ չմնալու համար Հայաստանն առաջին հերթին պետք է լինի իրազեկ և ակտիվորեն մասնակցի համագործակցային ծրագրերին: Մասնակցության միջոցով է հնարավոր յուրացնել և կուտակել լավագույն փորձն ու տեխնոլոգիաները: Երկարաժամկետ հեռանկարում, զարգացնելով սեփական կարողությունները և դառնալով տարածաշրջանում թափանցիկ վարչարարության էտալոն, Հայաստանը պասիվ սպառողից կարող է վերածվել տարածաշրջանային առևտրատնտեսական և մաքսային հարաբերություններում նոր, բարձրակարգ մշակույթ և չափանիշներ թելադրող սուբյեկտի:
ԵՄ «Customs» և «Fiscalis» ծրագրերը գործում են դեռևս 1990-ականներից՝ պարբերաբար թարմացվելով (ներկայիս փուլը նախատեսված է 2021-2027 թթ. համար): Հայաստանի համար Ծրագրերը կկիրառվեն մեկ տարի ժամկետով՝ 2027 թվականի համար։

1․ CUSTOMS ծրագիր
«CUSTOMS»-ը Եվրոպական միության մաքսային համագործակցության նախաձեռնություն է, որն իրականացվում է Եվրոպական միության կողմից և նպատակ ունի աջակցել անդամ և գործընկեր պետությունների մաքսային մարմիններին՝ պաշտպանել ֆինանսական և տնտեսական շահերը, ապահովել անվտանգության և պաշտպանվածության բարձր մակարդակը, ինչպես նաև հակազդել ապօրինի առևտրային գործունեությանը՝ այսպիսով խթանելով օրինական տնտեսական գործունեությունը։
Ծրագրի նպատակներն են․
· Աջակցել մաքսային մարմինների համատեղ աշխատանքին և միասնական գործունեությանը,
· Պաշտպանել Եվրոպական Միության անդամ և գործընկեր պետությունների ֆինանսական և տնտեսական շահերը,
· Ապահովել ծրագրի շրջանակներում անվտանգություն և պաշտպանվածություն,
· Պաշտպանել ծրագրի մասնակիցներին անբարեխիղճ և ապօրինի առևտրից՝ միաժամանակ նպաստելով օրինական գործարարությանը։
CUSTOMS-ը հիմնված է մաքսային վարչարարության շրջանակում համագործակցության, թվայնացման, կարողությունների զարգացման և նորարարական լուծումների ներդրման վրա, որի շրջանակում ակնկալվում է միջազգային առևտրի պարզեցում, մաքսային ընթացակարգերի թափանցիկության և կանխատեսելիության բարձրացում, ինչպես նաև ԵՄ գործընկեր մարմինների հետ համագործակցության ընդլայնում, ինչն ընդհանուր առմամբ կուժեղացնի ՀՀ մաքսային վարչարարությունը՝ նպաստելով առևտրաշրջանառության որակական աճին։
Այսպիսով՝ ՀՀ՝ CUSTOMS ծրագրին միանալը կնպաստի մաքսային օրենսդրության ու մաքսային քաղաքականության նախապատրաստմանը և միատեսակ կիրառմանը, մաքսային համագործակցության խորացմանը, վարչական կարողությունների զարգացմանը՝  ներառյալ մարդկային ռեսուրսների հմտությունների զարգացումն ու վերապատրաստումը, ինչպես նաև եվրոպական էլեկտրոնային համակարգերի մշակումն ու շահագործումը։

2․ FISCALIS ծրագիր
«FISCALIS»-ը Եվրոպական միության հարկային համագործակցության ծրագիր է, որն աջակցում է անդամ և գործընկեր պետությունների հարկային վարչարարություններին բարելավել ներքին շուկայի գործունեությունը, խթանել արդար մրցակցությունը, պաշտպանել ֆինանսական ու տնտեսական շահերը, այդ թվում նաև ապահովելով այդ շահերի պաշտպանությունը հարկային խարդախությունից, հարկերի վճարումի խուսափումից և շրջանցումից, ինչպես նաև նպաստելով հարկերի հավաքագրմանը։
Շրագրի նպատակներն են․
· Աջակցել հարկային քաղաքականությանը և հարկմանը վերաբերող իրավունքի կիրառմանը, 
· Խթանել հարկային մարմինների համագործակցությունը, 
· Նպաստել հարկային տեղեկատվության փոխանակմանը, 
· Աջակցել վարչարարական կարողությունների զարգացմանը՝ մարդկային կարողությունների և էլեկտրոնային համակարգերի մշակման ու շահագործման ուղղությամբ։
FISCALIS-ը աջակցում է հարկային մարմիններին՝ միասնական ներքին շուկայի գործառույթների բարելավման նպատակով, խթանում է ԵՄ անդամ և գործընկեր երկրների ներսում արդար մրցակցությունը ,պաշտպանում է նրանց ֆինանսական և տնտեսական շահերը, այդ թվում՝ հարկային խարդախությունից, հարկերի խուսափումից, բարելավում է հարկերի գանձումը:
FISCALIS-ին ՀՀ մասնակցությունը հնարավորություն կընձեռի հարկային ծառայությանն արդիականացնել հարկային վարչարարությունը, օգտվել ԵՄ առաջադեմ տեղեկատվական համակարգերից, փոխանակել հարկային տվյալներ այլ երկրների հետ և ուժեղացնել պայքարը հարկային խարդախության ու հարկերի վճարումից խուսափելու և շրջանցելու դեմ։ Ծրագիրը նաև ապահովում է հարկային ծառայողների վերապատրաստում և փորձի փոխանակում։ Արդյունքում բարելավվում է հարկերի հավաքագրումը, նվազում է ստվերը, բարելավվում է բիզնես միջավայրը և խորանում է Հայաստան–ԵՄ համագործակցությունը։
	Այսպիսով՝ Եվրոպական Միության և Հայաստանի Հանրապետության միջև մաքսային համագործակցության ԵՄ «CUSTOMS» և «FISCALIS»- ծրագրերին ՀՀ մասնակցության վերաբերյալ համաձայնագրերի կնքումը ռազմավարական քայլ է։ Այս նախաձեռնությունը նախատեսում է էլ ավելի խորացնել մաքսային և հարկային ոլորտներում Հայաստանի՝ ԵՄ-ի հետ համագործակցության իրավական և գործնական հիմքերը՝ նպաստելով արդյունավետ և փոխշահավետ համագործակցության զարգացմանը։
Հայաստանի համար այս ծրագրերին միանալը խթանելու է տեխնիկական համագործակցությունը, հանդիսանալու է ինստիտուցիոնալ զարգացման հզոր խթան և տնտեսական մրցունակության բարձրացման գործիք:

3․Ֆինանսական ներդրում 


Հարկ է նշել, որ Ծրագրերի համատեղ գործունեությունն իրականացվում է ծրագրերին մասնակցող յուրաքանչյուր երկրի համար որպես շահառու հատկացվող ներդրումների միջոցով՝ հիմք ընդունելով բազմամյա աշխատանքային ծրագրերը:
Մասնակցող երկրները պատասխանատու են որոշելու, թե որ գործունեություններն են ցանկանում նախաձեռնել և/կամ իրականացնել՝ ելնելով իրենց առաջնահերթություններից: 
Միաժամանակ, կարևոր է ընդգծել, որ Ծրագրերի գործունեությունն իրականացվում է հիմնականում ներդրումային հատկացումների միջոցով։
Հայաստանի կողմից ֆինանսական ներդրումը բաղկացած է լինելու երկու բաղադրիչներից՝
ա) Գործառնական ներդրում, որը հիմնված է բոլոր Հանձնաժողովի  կողմից իրականացվող բոլոր ծրագրերի համար կիրառվող ստանդարտ հաշվարկի վրա: Այս հաշվարկը հիմնված է ծրագրի բյուջեի և տվյալ դեպքում ՀՀ-ի ՀՆԱ-ի  հարաբերակցության վրա։ Ծրագրի առանձնահատկություններով պայմանավորված վերոնշյալ հաշվարկի նպատմամբ կկիրառվի նաև 80% զեղչ: 
բ) Մասնակցության վճար – սահմանվում է որպես գործառնական ներդրման որոշակի տոկոս:
Ստորև ներկայացնում ենք  ծրագրին միանալու փաստաթղթի հավելվածով սահմանված ՀՀ տարեկան ներդրման չափերը․

CUSTOMS-ի համար՝
2027թ․՝ 39,991 Եվրո, որից  գործառնական՝ 38,453 Եվրո և մասնակցության վճար՝ 1,538 Եվրո։ 

FISCALIS-ի համար՝
2027թ․՝ 36,528 Եվրո, որից  գործառնական՝ 35,123 Եվրո և մասնակցության վճար՝ 1,405 Եվրո։ 

Այսպիսով՝  ՀՀ ՊԵԿ գնահատմամբ Ծրագրերին միանալը բխում է ՀՀ-ԵՄ միջև գործող Համապարփակ և ընդլայնված գործընկերության համաձայնագրում առկա  ԵՄ չափանիշների համապատասպանեցման  պահանջներից։ Այս համատեքստում Ծրագրերին մասնակցությունը խորապես կնպաստի Հայաստան-ԵՄ տնտեսական համագործակցության ընդլայնմանը, իսկ ՀՀ- ԵՄ համագործակցային հարաբերությունների զարգացման ֆոնին՝ բազմակողմ տնտեսական կապերի զարգացմանը:
Միաժամանակ, Ծրագրերի իրականացումը բխում է ՀՀ կառավարության 2026-2031թթ. ծրագրի 1-ին գլխի 5-րդ կետի դրույթներից, այն է՝ շարունակվելու են ԵՄ–ի հետ ռազմավարական համագործակցության ոլորտային զարգացումը և ինտեգրումը՝ Համապարփակ և ընդլայնված գործընկերության համաձայնագրի լիարժեք և արդյունավետ կիրարկման, ինչպես նաև Եվրոպական միության ժողովրդավարության և օրենքի գերակայության, տնտեսական, ֆինանսական, շրջակա միջավայրի, սոցիալական և այլ ոլորտների չափանիշներին Հայաստանի համապատասխանեցման ուղղությամբ։
Ելնելով վերոշարադրյալից՝ Հայաստանի Հանրապետության պետական եկամուտների կոմիտեն նպատակահարմար է գտնում ներկայացնում «Հայաստանի Հանրապետության և Եվրոպական Միության միջև Մաքսային ծրագրում, այն է՝ մաքսային ոլորտում համագործակցության վերաբերյալ Միության ծրագրում Հայաստանի Հանրապետության մասնակցության մասին և «Հայաստանի Հանրապետության և Եվրոպական Միության միջև Ֆիսկալիս ծրագրում, այն է՝ Հարկման ոլորտում համագործակցության վերաբերյալ Միության ծրագրում Հայաստանի Հանրապետության մասնակցության մասին համաձայնագրերի կնքումը:





